作者:李端
標題:贈岐山薑明府
內容:昨夜聞山雨，歸心便似遲。幾回驚葉落，即到白頭時。雁影將魂去，蟲聲與淚期。馬卿兼病老，宋玉對秋悲。謝客才為別，陶公已見思。非關口腹累，自是雪霜姿。釀酒栽黃菊，炊粳折綠葵。山河方入望，風日正宜詩。牧豎寒騎馬，邊烽晚立旗。蘭凋猶有氣，柳脆不成絲。別後如相問，高僧知所之。